Zastaranje tysacow ludźi zawěsćić hoberski projekt było
Hamor (CK/SN). Zo woda wuběrnje słodźi, wobkrućichu njedawno wjesnjanosća sobustawskich gmejnow wodoweho zaměroweho zwjazka (WZV) Srjedźna Nysa-Šepc z małym lunkom. Po tymle symboliskim akće započa nowa Hamorska wodarnja dźěłać.
Zawod móže wob dźeń přerěznje 5 600 kubiknych metrow wody dodawać. Na horcych lěćnych dnjach móže to tež raz 12 800 kubiknych metrow być. Wodarnja wotnětka 35 000 ludźi w Běłej Wodźe a we wosom wokolnych gmejnach, mjez druhim Slepjanskeho regiona z pitnej wodu zastaruje. Woda njewobsahuje žane škódne maćizny a je hygienisce čista. Za to njetrjebaja ju ani wulce rjedźić, ale jeničce přez wapnowc filtrować. Za zastaranje bjeru wob lěto 500 000 kubiknych metrow wody z Bjerwałdskeho jězora a dalše połdra miliona kubiknych metrow wob lěto z podzemskeho wottoka jězora.
szl_Latn szl_Latn szl_Latn